Natya Shastra

Nāṭya Śāstra (Sanskrit: नाट्य शास्त्र, Nāṭyaśāstra) ialah sebuah teks Sanskrit mengenai seni persembahan.Katherine Young; Arvind Sharma (2004). Her Voice, Her Faith: Women Speak on World Religions. Westview Press. pp. 20–21. ISBN 978-0-8133-4666-3. Teks ini dikaitkan dengan Resi Bharata, dan penyusunan lengkap pertamanya dianggarkan antara 200 SM hingga 200 M,Natalia Lidova (2014). Natyashastra. Oxford University Press. doi:10.1093/obo/9780195399318-0071. walaupun terdapat anggaran lain yang meletakkannya antara 500 SM hingga 500 M.Wallace Dace (1963). "The Concept of "Rasa" in Sanskrit Dramatic Theory". Educational Theatre Journal. 15 (3): 249–254. doi:10.2307/3204783. JSTOR 3204783.

Teks ini mengandungi 36 bab dengan jumlah keseluruhan sekitar 6,000 rangkap puisi yang menghuraikan seni persembahan.Pollock, Sheldon Ivan (2016). A rasa reader: classical Indian aesthetics. Historical sourcebooks in classical indian thought. New York: Columbia university press. ISBN 978-0-231-17390-2. Antara topik yang dibincangkan ialah komposisi drama, struktur sesebuah pementasan dan pembinaan pentas, genre lakonan, pergerakan tubuh, solekan dan kostum, peranan serta matlamat pengarah seni, skala muzik, alat muzik, serta penggabungan muzik dengan persembahan seni.

Nāṭya Śāstra dikenali sebagai sebuah risalah ensiklopedik kuno mengenai seni, yang telah mempengaruhi tradisi tarian, muzik dan kesusasteraan di India. Ia juga terkenal dengan teori estetika Rasa, yang menegaskan bahawa hiburan merupakan kesan yang diingini dalam seni persembahan, tetapi bukan tujuan utamanya. Tujuan utama ialah membawa penonton ke suatu realiti selari yang penuh keajaiban, di mana mereka dapat mengalami hakikat kesedaran diri dan merenung persoalan rohani serta moral.

Teks ini turut mengilhamkan karya-karya ulasan sekunder seperti Abhinavabharati pada abad ke-10, iaitu sebuah bhāṣya (ulasan klasik Sanskrit) yang ditulis oleh Abhinavagupta. Pada April 2025, manuskrip Nāṭya Śāstra telah dimasukkan ke dalam Daftar Memory of the World UNESCO.

 Etimologi 
Judul teks ini terdiri daripada dua perkataan: “Nāṭya” dan “Śāstra”. Akar kata Sanskrit Nāṭya ialah Naṭa (नट) yang bermaksud “berlakon” atau “mempersembahkan”. Perkataan Śāstra (शास्त्र) pula bermaksud “ajaran, peraturan, manual, kompendium, buku atau risalah”, dan lazimnya digunakan sebagai akhiran dalam kesusasteraan India untuk merujuk kepada ilmu dalam sesuatu bidang amalan yang khusus.

Tuntasnya, Natyasastra bermaksud "sains seni persembahan".

 Struktur Teks 
Drama, tarian dan muzik merupakan aspek yang sangat kuno dan penting dalam budaya Hindu. Ketiga-tiganya dibincangkan sebagai satu disiplin bersama di bawah nama Nāṭyaśāstra.

Teks sistematik terawal mengenai bidang ini terdapat dalam Nāṭyaśāstra karya Bharata, yang dipercayai hidup sekitar abad ke-2 atau ke-3 Masihi. Tiada maklumat lanjut yang diketahui tentang beliau.

Karya ini mungkin mengandungi 6000 sloka (ayat atau rangkap) yang dibahagikan kepada 36 bab. Ia mempunyai ulasan terkenal bertajuk Abhinava-bharati oleh Abhinavagupta, namun karya tersebut kini hanya tersedia dalam bentuk serpihan. Penulis lain yang diketahui pernah memberikan ulasan terhadapnya ialah: Bhaṭṭanayaka, Harṣa, Kīrtidhara, Lollaṭa, Mātṛguptācārya, Śaṅkuka dan Udbhaṭa.

Walau bagaimanapun, kesemua ulasan tersebut tidak lagi ditemui pada masa kini.

 Rumusan Kandungan 
Subjek utama karya ini ialah dramaturgi (seni drama). Bharata menyenaraikan sepuluh bentuk drama (Daśarūpaka). Beliau juga mengembangkan teori rasa dalam bidang puisi dan estetika. Gaya bahasa seperti upamā (perbandingan atau simile), rūpaka (metafora), dīpaka (penguat atau penerang makna) dan yamaka (pengulangan kata dengan makna berbeza) turut dihuraikan olehnya. Selain itu, beliau menjelaskan sepuluh guṇa (keunggulan), sepuluh doṣa (kelemahan) dan tiga puluh enam lakṣaṇa (ciri-ciri) dalam sesebuah karya sastera.Swami Harshananda, A Concise Encyclopaedia of Hinduism

 Matlamat Seni: Nilai-Nilai Kerohanian 
Nāṭyaśāstra dan teks-teks Hindu kuno lain seperti Yajnavalkya Smriti menegaskan bahawa seni dan muzik bersifat kerohanian, serta mempunyai kuasa untuk membimbing seseorang menuju moksha (pembebasan rohani), dengan memperkukuh tumpuan minda bagi membebaskan Diri (jiwa, Atman). Seni-seni ini ditawarkan sebagai jalan alternatif (Mārga Nāṭya atau yoga), yang setanding kekuatannya dengan pengetahuan Sruti (Veda dan Upanishad).

Beberapa sarjana zaman pertengahan, seperti Mitakshara dan Apararka pada abad ke-12, turut memetik Nāṭyaśāstra dan Bharata dalam mengaitkan seni dengan kerohanian. Malah, teks itu sendiri menyatakan bahawa nyanyian yang indah dan seni persembahan adalah suci.

Menurut Nāṭyaśāstra, tujuan utama seni persembahan ialah membolehkan penonton mengalami kesedaran dirinya sendiri, kemudian menilai dan merasai nilai-nilai rohani yang sedia ada dalam dirinya, lalu meningkat ke tahap kesedaran yang lebih tinggi. Penulis drama, para pelakon dan pengarah semuanya berusaha membawa penonton kepada pengalaman estetika dalaman yang bersifat sejagat dan abadi, membebaskannya daripada kehidupan duniawi kepada kebebasan kreatif dalaman.

Fungsi drama dan seni teater, sebagaimana yang digambarkan dalam Nāṭyaśāstra menurut Daniel Meyer-Dinkgräfe, adalah untuk memulihkan potensi manusia — perjalanan manusia menuju “kegembiraan pada tahap kesedaran yang lebih tinggi” serta kehidupan yang tercerahkan.

 Lihat juga 

 Muzik Hindu
 Bharatanatyam
 Tarian di India

 Sumber 
Kategori:Teks Hindu
Kategori:Hinduisme
Kategori:Teks Sanskrit